DCC ยอดขายลด-ต้นทุนพุ่ง ฉุดกำไรQ1ลด 21.16% ปันผล 0.04 บ.XD 8 พ.ค.นี้
DCC ยอดขายลด-ต้นทุนก๊าซพุ่ง ฉุดกำไร Q1/60 ลดลง 21.16% มาที่ 346.22 ลบ. จากปีก่อนมีกำไร 439.18 ลบ. พร้อมปันผล 0.04 บ./หุ้น XD 8 พ.ค.นี้ กำหนดจ่าย 24 พ.ค.60
25 เม.ย. 2560

บริษัท ไดนาสตี้เซรามิค จำกัด (มหาชน) หรือ DCC รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 346.22 ล้านบาท หรือมีกำไรสุทธิ 0.053 บาทต่อหุ้น ลดลง 21.16% จากปีช่วงเดียวกันของปีก่อนมีกำไรสุทธิ 439.18 ล้านบาท หรือมีกำไรสุทธิ 0.067 บาทต่อหุ้น

โดยไตรมาส 1/60 บริษัทมีกำไรลดลงเนื่องจากบริษัทมียอดขายสินค้าในงวดนี้ 1,958 ล้านบาท ลดลงจากปีก่อน 127 ล้านบาทหรือร้อยละ 6 อัตรากำไรขั้นต้นลดลงเป็น ร้อยละ 40.8 จากงวดเดียวกันของปีก่อน ซึ่งมีอัตรากาไรขั้นต้น ร้อยละ 41.7 ปริมาณการขายลดลงร้อยละ 7 ปริมาณผลิตเพิ่มขึ้นร้อยละ 2 เมื่อเทียบกับงวดเดียวกันปีก่อน
ขณะที่ราคาต้นทุนก๊าซซึ่งเป็นปัจจัยหลักปรับเพิ่มขึ้นร้อยละ 22 จากงวดเดียวกันกับปีก่อน ค่าใช้จ่ายในการขายเพิ่มขึ้น 27 ล้านบาทหรือร้อยละ 17 ส่วนหนึ่งจากค่าขนส่งสินค้าเพิ่มขึ้นเนื่องจากราคาเฉลี่ยน้ำมันดีเซลเพิ่มขึ้น ร้อยละ 27 จากงวดเดียวกันกับปีก่อน
ทั้งนี้ค่าใช้จ่ายในการบริหารเพิ่มขึ้น 19 ล้านบาทหรือร้อยละ 12 จากงวดเดียวกันกับปีก่อน จากค่าเสื่อมราคาที่รับทรัพย์สินเพิ่มขึ้น ต้นทุนทางการเงินเพิ่มขึ้น 0.1 ล้านบาทหรือร้อยละ 10 จากการชำระคืนเงินกู้ยืมระยะสั้นบางส่วน เหลือเป็นกำไรสุทธิส่วนที่เป็นของผู้ถือหุ้นของบริษัททั้งสิ้น 346 ล้านบาท หรือ 0.053 บาทต่อหุ้น
พร้อมกันนี้บริษัทประกาศจ่ายปันผลจากงวดดำเนินงานวันที่ 1 ม.ค. 2560 ถึงวันที่ 31 มี.ค. 2560 เป็นเงินสดในอัตราการ 0.04 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 8 พ.ค. 2560 ทั้งนี้ กำหนดจ่ายเงินปันผลในวันที่ 24 พ.ค. 2560